Kosmetiikkatesti: syyskuuta 2018
Te tiedätte, miksi jokavuotinen Roosa nauha -keräys on minulle hyvin tärkeä ja läheinen asia
- muistutus löytyy täältä. Pinkit tuotteet ovat taas tulleet myyntiin. Ai että, miten kivaa.
Joukossa oli tällä kertaa jotain tosi ihanaa. Minulla ei todellakaan ole tarvetta uudelle teemukille, mutta siitä huolimatta niitä ilmestyy meille tasaiseen tahtiin, se on taikuutta jota ihan tavallinen suomalainen mieskään ei voi ymmärtää. Arabian roosan värinen Esteri -muki on saatavilla 27.9.-31.12.2018, joten päätin ostaa sen heti ettei tärkeä asia pääse unohtumaan. Kaunis muki pääsikin heti käyttöön. :)
Viime vuonna Syöpäsäätiön Roosa nauhoja ostettiin 370 000 kpl, joka tarkoittaa yli miljoonan euron pottia rintasyöpätutkimuksen hyväksi. Lähipiirissäni on naisia, joita tiede ei ehtinyt auttaa, mutta uskon toki että tulevaisuus on parempi.
Kaikki Roosa nauha tuotteet ja lisätietoa keräyksestä löytyy Syöpäsäätiön sivuilta.
Lähettänyt Ninni klo 16.42 8 kommenttia: Linkit tähän tekstiin
Testissä Clarins syksy
Puut taipuvat voimakkaan myrskytuulen vaikutuksesta ja sade vihmoo ikkunaan. Haluaisin käpertyä omaan lämpimään pesääni koko päiväksi, mutta työt kutsuvat. Mieli tuntuu jotenkin niin haikealta ja ehkä vähän surulliseltakin, sillä jokainen uusi päivä vie kauemmaksi kesästä. Olo on rehellisesti sanottuna aika nuhjuinen. Onneksi minulla on kuitenkin testivuorossa jotain tosi kivaa - Clarins syksy.
Clarins Skin Illusion meikkivoide on koostumukseltaan ohutta seerumia, joten se on pakattu lasipulloon, annostelu tapahtuukin tarkasti lasipipetillä - mitään ei mene hukkaan. Voiteen tarkoituksena on jättää iholle vain kevyt värihuntu. Meikki on myös hoitava, se tukee ihon omaa kosteudensitomiskykyä 24 h ja suojaa (SPF15), lisäksi mukana on ihoa hoitavia öljyjä ja ihoa raikastavaa helmiäistä, joka tuo kasvoille valoa.
Skin Illusion värisävyjä on saapunut Suomeen kaikkiaan kahdeksan kappaletta, omaksi sävykseni valikoitui vaalea 103 Ivory. Meikkivoide peittää kevyesti, mutta juuri sopivasti, kuvailisin lopputulosta kauniin silkkiseksi. Kasvot eivät näytä meikatuilta, vaan iholle jää terve sävy ja hento kuulaus.
Suosittelisin tätä etenkin aikuiselle iholle. Ihastuin <3. Seerumimeikkivoidetta myy mm. KICKS.
Clarins Joli Rouge Et Noir syysmeikkikokoelman tähtiä ovat uudet upeat huulipunat, joiden avulla huulista on tarkoitus tulla herkullisen täyteläiset. Puikon keskellä näkyy raita, jonka ansiosta huulen keskiosasta tulee vaaleampi. Uutta ideaa piti tietysti heti päästä kokeilemaan. Jep, huulten keskiosa näyttää vaaleammalta, joten onnistuin kohtalaisesti. Värit kuitenkin sekoittuvat helposti yhteen, joten tarkkana pitää olla. Uusia sävyjä on kaikkiaan kolme, syvänpunainen 802 red gradation, oranssi 801 coral gradation ja tumma luumu 803 plum gradation. Pidän myös kermaisesta koostumuksesta, laadukas puna ei kuivata huulia, vaan kosteutettu tunne pysyy pitkään. Toinen hyvä ominaisuus on kestävyys eli puna kestää huulilla hyvin.
Vedenkestävä Clarins Waterproof Eyeliner Gel
-rajausväri on helppo levittää mukana tulevalla siveltimellä, värin luvataan kestävän reilusti yhden työpäivän verran eli noin 12 tuntia. Olen kantapään kautta oppinut, että sivellin kannattaa putsata huolella käytön jälkeen, muuten väri kuivahtaa siveltimeen. Geelirajauksen jälki näyttää pehmeältä ja kestää, joten tykkään.
Palatakseni vielä alun synkistelyyn. Mieltäni tuntuu piristävän eniten ulkoilu, sillä sateen vihmoessa poskipäille tuntee todella olevansa elossa. Ja siihen päälle vielä lämmin sauna ja kuppi kuumaa kaakaota, täydellistä. :)
Upeaa syyspäivää kaikille <3
Skin Illusion Foundation 30 ml, 46,00 eur
Joli Rouge Gradation -huulipuna 29,90 eur
Waterproof Eyeliner Gel -rajausväri 31,50 eur
Lähettänyt Ninni klo 16.02 6 kommenttia: Linkit tähän tekstiin
Tunnisteet: Clarins, eyeliner, Huulimeikit, meikkivoide, syksy
Kesällä hoidin ihoani hyvin kevyesti, keskityin lähinnä kunnon aurinkosuojaukseen, miten helppoa. Rento ihonhoitoni päättyy kuitenkin aina kesän vaihtuessa syksyksi, viilenevä sää tuntuukin olevan kovin armoton herkälle hipiälleni. Iho kuivuu ja näyttää kovin värittömältä jopa harmaalta. Mikä avuksi?
Académie Sérum Hydraderm 24H on todellinen janoisen ihon sankari. Seerumi sisältää raikasta omenavettä yli 50%, lisäksi mukana on mm. hualuronihappoa joka sitoo kosteutta ihoon. Kosteustasapainoa ylläpitaviä aineosia on muutenkin mukana runsaasti, joten on helppo uskoa, että tuote kosteuttaa pitkäkestoisesti.
Seerumi on koostumukseltaan geelimäinen, vihreät hyaluronihappohelmet erottuvatkin kauniisti geelin seasta. Lasinen pumppupullo annostelee pisaroita sopivalla tahdilla, eikä mitään mene hukkaan. Olen huomannut, että aine levittyy parhaiten hieman kostealle iholle, joten laitan seerumin puhtaalle iholle, heti aamu- ja iltapesun jälkeen. Ihotuntuma on sileä, iho jää myös hyvällä tavalla hieman nahkeaksi, joten hoitovoide levittyy päälle hyvin.
Tehokosteutettu iho näyttää hoidetulta ja heleältä, joten tämä vaikuttaa loistavalta tuotteelta, joka toimi moitteettoman hyvin. Minulla on tapana tarttua seerumipulloon varsinkin vuodenaikojen vaihtuessa, itse asiassa heti tai mieluummin vähän ennen, kun iho alkaa tuntua käteen kuivalta korpulta ja näyttää samealta. Suosittelisin tehoseerumia tilanteessa, jossa perusihonhoito ei enää riitä, vaan iho tuntuu janoavan kosteutta. Tehokosteutus sopii kaikille, ikään ja ihotyyppiin katsomatta.
Académien omenaseerumin voi hakea omakseen sarjan kauneushoitolasta,
tuote maksaa noin 70 euroa (30ml).
Lisätietoa löytyy maahantuojan sivuilta.
Onko teillä jakaa muita vinkkejä kuivan ihon hoitoon?
Lähettänyt Ninni klo 11.46 6 kommenttia: Linkit tähän tekstiin
Tunnisteet: ACADÉMIE, ammattikosmetiikka, ihonhoito, seerumi
Hyvin tehty pakkausuudistus raikastaa vanhat tuotteet uusiksi, se on vähän sama asia kuin uudet verhot keittiön ikkunassa. Ulkoasun kaunistuminen tekee erityisen hyvää juuri edullisemman hintaluokan tuotesarjalle, sillä kauniin pullon tai tuubin voi nakata ostoskoriin hyvällä omallatunnolla vaikkapa ruokaostosten yhteydessä. Eikös halu ostaa nättiä ole kuitenkin aika syvään rakennettu meihin naisiin, oli kyse sitten kosmetiikasta tai kodinsisustuksesta?
Brändiuudistuksessa ensimmäisenä uudistuu siis Herbinan kasvojenhoitotuotteiden valikoima. Muistatteko vielä, miltä vanhat tuotteet näyttivät? Onko uudistus onnistunut? Minulle tulee Herbinasta aina mielikuva kukkaroystävällisestä kosmetiikasta, jonka laatu on ihan ok, mutta ei sillä kuuhun asti mennä. Voisin ostaa, kun saatavuuskin on helppo, mutta voin olla ostamattakin. Ehkä uudistus tarvittiin ravistelemaan meitä, se on eräänlainen viehättävä silmänisku Herbinalta. Pidän yleensä hillitystä ulkoasusta, mutta on pakko myöntää, että hennot siveltimenvedot sopivat päivittäiskosmetiikkaan oikein hyvin.
Suomessa tehdään aika vähän kosmetiikkaa, suuret brändit tulevatkin kylpyhuoneisiimme kaukaa. Herbina valmistetaan Heinävedellä ja sarjalla on tietysti myös asiaan kuuluva avainlipputunnus. Minulla on tapana ostaa kotimaisia tuotteita aina kun siihen tarjoutuu järkevä mahdollisuus, joten iso peukku.
"Herbina-tuotteet onkin kehitetty nimenomaan suomalaisiin olosuhteisiin rohkeille, seikkailullisille ja aktiivisille naisille, jotka arvostavat tuotteiden kotimaisuutta" kertoo brand manager Daniela Berner-Ax.
Kasvovoiteita on kaikkiaan kolme erilaista. Herbina hoitava kasvovoide hämmästyttää monikäyttöisyydellään, se taipuu tilanteen mukaan mm. kuivan- ja normaalin ihon päivä- ja yövoiteeksi sekä kasvonaamioksi. Tämä voide on todellinen yllättäjä, se jättää iholle mukavan pehmeän tunteen, joka kestää aina aamuun saakka. Olen käyttänyt voidetta yövoiteena, mutta talviaikaan se voisi hoitaa myös päivävoiteen virkaa. Suosittelen kokeilemaan, jos ihosi on kuivuuteen taipuvainen. Herbina Kevyt Kasvovoide on koostumukseltaan geelimäinen, se imeytyy nopeasti ja lupaa kosteuttaa ihoa 24 h. Herbina Hoitava Kasvovoide SPF 15 antaa aurinkosuojaa, joten sopii hyvin päivävoiteeksi aurinkoisiin päiviin. Kaikki Herbina kasvojenhoitotuotteet maksavat 5-6 euroa, joten tuotteiden hinta-laatusuhde kuulostaa varsin mainiolta.
Herbinalla on siis kaikkiaan seitsemän tuotetta kasvojen ihonhoitoon. Toivoisin kuitenkin vielä kolme lisää, sillä valikoimasta puuttuu silmänympärysvoide ja lisäksi jäin kaipaamaan puhdistusvoidetta tai -öljyä. Misellivesi, kasvokuorinta, puhdistusvaahto- ja geeli sarjalta jo löytyykin.
Mutta hei, mikä on oma Herbina suosikkisi?
Onko sarja ylipäätään tuttu?
Ostaisitko? :)
Lähettänyt Ninni klo 12.17 11 kommenttia: Linkit tähän tekstiin
Tunnisteet: Herbina, ihonhoito, kasvonaamio, kasvovoiteet, kuorinnat, puhdistustuotteet
Jos toivoo elämäänsä muutosta, pitää luopua vanhasta, se on totuus. Ehkä vanha nuttu näyttää jo kuluneelta ja on aika etsiä uusi. Entäpä, jos kyse ei olekaan venähtäneestä trikoopaidasta vaan elämästä, joka on seurannut tiettyä kaavaa jo parinkymmenen vuoden ajan? Nyt joku saattaa ajatella, että olen vaihtamassa tuon ajan saatossa harmaantuneen ukkokultani nuorempaan. Jep, hetkittäin ajatus on saattanut vilahtaa mielessäni, mutta nyt ei puhuta parisuhteesta, kodista eikä kesämökistä. Kotini ja siihen kuuluvat tyypit ovat koko elämäni juuri ja sydän, he tekevät minut onnelliseksi.
Vanhan kaavan toistaminen on helppoa, se on ohjelmoitu meihin niin syvälle, ettemme aina jaksa edes ajatella uusia polkuja. Olenkin pysähtynyt, mallintanut ja heittänyt suunnitelmani roskiin kymmeniä kertoja.
Miksi ihmeessä? Mitä pelkään? Olenko laiska vai tyhmä?
Tiedän täsmälleen rahasumman, joka kilahtaa tililleni joka kuukausi. Se on summa, joka pitää elämän raiteillaan, mutta onko se oikeudenmukainen ja mukava rahamäärä. Olenko tyytyväinen? Vai olenko töissä vain ja ainoastaan rahan takia? Odotanko jo eläkeikää? Hui kauhistus.
"Jos mietit seuraavaa askelta liian kauan,
saat viettää koko elämäsi yhdellä jalalla seisten".
Moni miettii varmasti ihan samoja asioita. Hyvä niin. Alkuvalmistelut ja lähtölaskenta on omalla kohdallani jo alkanut, pitäkää peukkuja. En halua hätiköidä, vaan lähden matkaan pienin askelin nykyisen työni ohessa. Uudet suunnitelmat ovat näkyneet blogissa hiljaisuutena, mutta näillä näkymin tämä rakas harrastukseni tulee pysymään.
Toivon elämäänne uusia
kauniita polkuja, pontevuutta ja ripauksen onnea. :)
Lähettänyt Ninni klo 16.15 15 kommenttia: Linkit tähän tekstiin
Tunnisteet: Kissa, koti, pohdintaa